ROZHODNUTIE KOMISIE
z 28. januára 2005
pokiaľ ide o niektoré prechodné dodatočné záruky pre Dánsko súvisiace so zmenou jeho štatútu krajiny, v ktorej sa neočkuje proti pseudomoru hydiny
(oznámené pod číslom dokumentu K(2005) 143)
(Text s významom pre EHP)
(2005/65/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/539/EHS z 15. októbra 1990 o veterinárnych podmienkach, ktorými sa riadi obchodovanie s hydinou a násadovými vajciami v rámci Spoločenstva a ich dovozy z tretích krajín (1), najmä na jej článok 12 ods. 2 a 3,
keďže:
(1)
Rozhodnutie Komisie 91/552/EHS z 27. septembra 1991, ktorým sa ustanovuje štatút Dánska, pokiaľ ide o pseudomor hydiny (2), pridelilo Dánsku štatút členského štátu, v ktorom sa neočkuje proti pseudomoru hydiny na účely obchodu so živou hydinou v rámci Spoločenstva a jej dovozu z tretích krajín.
(2)
V dôsledku posledného vývoja situácie v súvislosti s pseudomorom hydiny plánuje Dánsko zaviesť očkovanie hydiny proti tejto chorobe, a preto by sa mal pozastaviť jeho štatút členského štátu, v ktorom sa neočkuje, ako je ustanovené v smernici 90/539/EHS.
(3)
Bezpečnosť súčasnej zdravotnej situácie hydiny v Dánsku počas úvodnej etapy očkovania proti pseudomoru hydiny vyžaduje, aby sa ustanovili prechodné pravidlá poskytovania dodatočných záruk, pokiaľ ide o zásielky do príslušného členského štátu v určitom období.
(4)
Dánsku by sa preto mali udeliť dodatočné záruky, ktorých súčasťou môže byť aj testovanie živej hydiny, ako je ustanovené v rozhodnutí Komisie 92/340/EHS (3) o testovaní hydiny na pseudomor hydiny pred jej prevozom.
(5)
Rozhodnutie 91/552/ES by sa preto malo zrušiť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozsah pôsobnosti a predmet úpravy
Toto rozhodnutie sa uplatňuje v obchode s hydinou v rámci Spoločenstva, ako je definované v článku 2 ods. 1 smernice 90/539/EHS, ktorá sa má odosielať do Dánska z členských štátov, ktoré nemajú štatút krajín, v ktorých sa neočkuje proti pseudomoru hydiny podľa článku 12 ods. 2 uvedenej smernice, a z tretích krajín.
Článok 2
Povolenie na zásielku hydiny do Dánska pred jej odoslaním
Pred odoslaním hydiny sa požaduje povolenie od kompetentného veterinárneho orgánu Dánska.
Žiadosť o povolenie obsahuje informácie o type očkovacej látky a očkovacej schémy, ktorá sa použila na zabezpečenie odolnosti hydiny voči pseudomoru hydiny.
Článok 3
Odoberanie vzoriek a testovanie hydiny odosielanej do Dánska
Kompetentný dánsky orgán môže požadovať testovanie hydiny v súlade s článkami 1 a 2 rozhodnutia 92/340/EHS, pričom zohľadňuje informácie poskytnuté v súlade s článkom 2 tohto rozhodnutia.
Článok 4
Odmietnutie zásielky hydiny Dánskom
Ak sa Dánsko vzhľadom na informácie poskytnuté v súlade s článkom 2 tohto rozhodnutia a vzhľadom na výsledky testov uvedených v článku 3 tohto rozhodnutia rozhodne nepovoliť príchod zásielky hydiny na svoje územie, informuje Komisiu a príslušný členský štát alebo tretiu krajinu o dôvodoch svojho rozhodnutia.
Článok 5
Zrušenie rozhodnutia 91/552/EHS
Rozhodnutie 91/552/EHS sa zrušuje.
Článok 6
Uplatniteľnosť
Toto rozhodnutie sa uplatňuje do 28. februára 2006.
Článok 7
Adresáti
Toto rozhodnutie je určené členským štátom.
V Bruseli 28. januára 2005